**Kiköltözési tájékoztató**

Kedves Kollégisták,

A tavaszi félév rendje alapján kollégiumi jogviszonyuk 2024. június 29-ig tart, tehát annak, aki nem marad nyári kollégiumban, legkésőbb eddig ki kell költöznie. Korábban kiköltözni lehetséges, de már nem kérelmezhető a júniusi kollégiumi díj elengedése a HKR 115.§-a értelmében.

**A kollégiumi díjat határidőig kötelező befizetni. A júniusi kollégiumi díj a májusi kollégiumi díjjal egyidőben május végén lesz kiírva, szintén június 10-i határidővel.**

A kiköltözés menete:

A „Kérelem kollégiumi jogviszony megszüntetéséhez” c. űrlapot kitöltve, kinyomtatva kell leadni a 334-ben a kollégiumi ügyintéző részére (csatolva).

A lakószoba szabályos elhagyását a KOB ellenőrzi, ezért velük kell időpontot egyeztetni a kiköltözéshez (elérhetőségük csatolva).

A lakószoba elhagyásának szabályai:

* A szobát kitakarítva, az eredeti bútorelhelyezést visszaállítva, a leltári tárgyak meglétével kell átadni.
* A díszítéseket a kiköltözés napjáig el kell távolítani, ezek maradandó sérüléseket nem okozhatnak. A bejárati ajtókról a matricákat, képeket el kell tüntetni, az ajtót tisztára kell mosni!
* Az ágyneműtartókat, szekrényeket, fiókokat teljesen ki kell üríteni.
* A felvett ágyneműhuzatot és lepedőt az ellenőrzést követően a portán le kell adni. Az ágyneműt az ágyon kell hagyni.
* A hűtőszekrényt és a mélyhűtőt ki kell üríteni, kitakarítani, áramtalanítani, majd az ajtaját nyitva hagyni.
* A szemetet ki kell dobni, a szeméttároló kukát ki kell üríteni és kimosni.
* Az ablakot és ajtót be kell zárni és a kulcsot a portán leadni.
* A Kollégiumi Igazolványt, valamint a konyhakulcsot a kiköltöztetést végző KOB-tagnak le kell leadni.

A KIKÖLTÖZÉST ANNAK IS EL KELL VÉGEZNI, AKI NYÁRI KOLLÉGIUMBA HELYET NYERT.

NYÁRI KOLLÉGIUMBAN CSAK AZ ELSŐ, MÁSODIK ÉS HARMADIK EMELETEN LEVŐ KÉTÁGYAS LAKÓSZOBÁK LESZNEK KIADVA, A NYÁRI KOLLÉGIUMRA KÉSZÜLT SZOBABEOSZTÁS ALAPJÁN. AZ ÚJ SZOBÁKBA JÚNIUS 29. UTÁN LEHET ÁTKÖLTÖZNI.

A FÖLDSZINTET ÉS A NEGYEDIK EMELETET ÜRESEN KELL HAGYNI FELÚJÍTÁSI MUNKÁLATOK MIATT, TEHÁT A TANÉVBEN OTT LAKÓKNAK MÁSIK SZOBA LESZ KIJELÖLVE, AMENNYIBEN MARADNAK NYÁRI KOLLÉGIUMBAN.

Budapest, 2024. május

Pásztorné Felföldi Ágnes kollégiumvezető